Dié gelukkige lesers wen kaartjies na kykNET Buite EkspoArgieffoto. (Foto: Jhua-Nine Wyrley-Birch/Maroela Media) Vier gelukkige lesers kon elkeen ŉ dagbesoekerskaartjie vir twee vir die kykNET Buite Ekspo wen. Die kompetisie het op 16 Maart om middernag gesluit en die wenners is vandag (20 Maart) aangekondig. Baie geluk aan Pieter Viljoen, Johan Matthee, Louise van Zyl en Craig Gebhardt wat elkeen ŉ dubbelkaartjie wen om by dié unieke buite ekspo te baljaar. Die kykNET Buite Ekspo gaan binnekort sy Kaapse draai maak met ŉ stampvol en adrenalienbelaaide program wat enige buiteleweliefhebber se belangstelling behoorlik sal prikkel. Ná ŉ uiters suksesvolle Wes-Kaapse ekspo in Maart verlede jaar, wat deur meer as 22 000 feesgangers besoek is, word dié ekspo vanjaar weer in volle stoom van 24 tot 26 Maart by Môreson Plaas, net buite Malmesbury, voortgesit. Of jy nou op soek is na jou eerste intreevlak eenmantent, of wil opgradeer na ŉ luukse woonwa, die kykNET Buite Ekspo bied iets vir elke sak en smaak. Hoewel dit ŉ heerlike uitstappie vir die hele gesin is, bly die fokus by die ekspo op buitelewe aanbiedings en die unieke wyse waarop dit uitgestal word. Anders as winkels bied dié ekspo die geleentheid vir kopers om produkte sien en ervaar soos wat dit werklik in die natuur gebruik sou word danksy die veilige plaasatmosfeer waarbinne dit plaasvind. Oudergewoonte sal daar ook ŉ snuffelmark, puik vermaak, heerlike verversings en pretparke vir die kleingoed beskikbaar wees én die kans om ŉ klomp bekende kykNET-gesigte te sien. Marius Opperman, organiseerder van dié geleentheid, het vroeër met Maroela Media gesels oor die opwindende en propvol program waarna ekspo-besoekers kan uitsien en ook watter nuwe aanbiedings by vanjaar se ekspo te sien gaan wees. Die publiek kan weer na die immergewilde “Mnr. 4×4” – André de Villiers van André 4×4 en aanbieder van Safari 4×4 roetes op kykNET, se ritte uitsien, maar vanjaar gaan van kykNET-se gewilde sepie-akteurs inspring en dié rit saam met die publiek geniet. Nog iets nuuts vanjaar is pret-rofstoeivertonings deur Mother City Wrestling, wat beloof om tonne vermaak te verskaf. Kunstenaars soos Irene-Louise van Wyk, Tasché, Desmond Wells, Johan Liebenberg, Wynand Windpomp, Dewald Dippenaar, Chereé, Rooies, Sone Joubert, Rooiwyn Profeet en Nicky de Kock gaan vir lekker voetstamp-oomblikke op die verhoog sorg.